
ROMÂNIA

JUDEȚUL ALBA

MUNICIPIUL ALBA IULIA

PRIMAR
Nr.154.017/2025
REFERAT DE APROBARE
 la proiectul de  hotărâre privind aprobarea suspendării executării contractului de închiriere nr.84.261/2025 încheiat între municipiul Alba Iulia și I.I.Măruță Radu Constantin

Prin proiectul de hotărâre supus spre dezbatere Consiliului Local al municipiului Alba Iulia,  propunem suspendarea executării contractului de închiriere nr.84.261/2025 încheiat între municipiul Alba Iulia și I.I.Măruță Radu Constantin, având ca obiect închirierea Spațiului nr.1, situat în Alba Iulia, Cetatea Alba Carolina, la parterul Porții a III-a, pe perioada desfășurării lucrărilor de reparare, restaurare și reabilitare a Porții a III-a desfășurate de locator.

Referitor la acest proiect de hotărâre, vă facem cunoscute următoarele:


În temeiul dispozițiilor HCL nr.379/2023 și a licitației publice din data de 12.06.2025, între municipiul Alba Iulia și I.I.Măruță Radu Constantin a fost încheiat contractul de închiriere nr.84.261/2025, contract care are ca obiect închirierea Spațiului nr.1 situat la Parterul Porții a III-a din Cetatea Alba Carolina, în scopul desfășurării de activități comerciale diverse, cuantumul chiriei fiind suma de 701 euro/lună.


Dorim să precizăm faptul că spațiul nr.1 a mai fost deținut de către un alt chiriaș, SC SKOMET SRL, contractul de închiriere fiind reziliat pentru motive imputabile chiriașului, procedura de licitație publică fiind reluată ulterior.


În luna noiembrie a anului 2025, Primăria municipiului Alba Iulia a început efectuarea unor lucrări de reparare, restaurare și reabilitare a Porților I, II și III a Cetății Alba Carolina, ca urmare a desfășurării acestor lucrări la Poarta a III-a chiriașul văzându-se pus în imposibilitate de a-și desfășura activitatea.


Ca urmare, prin adresa înregistrată la Primăria municipiului Alba Iulia sub nr.150.317/11.12.2025, locatarul I.I.Măruță Radu Constantin ne aduce la cunoștință situația în care se află ca urmare a executării acestor lucrări și solicită suspendarea sau – dacă acest lucru nu este posibil – diminuarea substanțială a chiriei, până la finalizarea acestor lucrări.


Potrivit dispozițiilor art.V din contractul de închiriere nr.84.261/2025 încheiat între municipiul Alba Iulia și I.I.Măruță Radu Constantin, intitulat ”Drepturile și obligațiile părților”, pct.5.1.denumit ”Drepturile și obligațiile locatorului”, subpct.5.1.3, locatorul are obligația ca pe întreaga durată a contractului de închiriere să asigure locatarului folosința netulburată a bunurilor închiriate, această obligație neputând fi respectată din motive obiective, datorită faptului că cele 3 porți ale Cetății (Poarta I, Poarta II și Poarta III) se află într-o stare de conservare destul de proastă, fiind imperios necesară executarea lucrărilor de restaurare, reparare și reabilitare a acestor importante obiective istorice și turistice din Alba Iulia.


Prin urmare, din motive care exced culpa locatarului, acesta nu mai poate să-și desfășoare activitatea în spațiul pe care l-a închiriat, văzându-se pus în imposibilitatea de a onora obligația de plată a chiriei către locator, motiv pentru care vă supunem spre dezbatere prezentul proiect de hotărâre.


Precizăm faptul că, din informațiile furnizate Serviciului Contracte, Patrimoniu de către Direcția Tehnică, Dezvoltare, lucrările de reparare, restaurare și reabilitare a Porții a III-a a Cetății Alba Carolina au început în luna noiembrie 2025 și se estimează finalizarea acestora în luna aprilie 2026 sau chiar mai târziu dacă situația de fapt o va impune.

La elaborarea proiectului de hotărâre s-au mai avut în vedere dispozițiile art.1803, alin.(1) din Legea nr.287/2009 privind Codul civil, republicată, cu modificările și completările ulterioare,  prevederile art.129 alin.(2) lit."c", coroborat cu art.129 alin.(6) lit.”a”, ale art.139 alin.(3) lit.”g”, ale art.196 alin.(1) lit.”a” și ale art.332-art.347 din OUG nr.57/2019 privind Codul administrativ, cu modificările și completările ulterioare.

